شر دل ءَ ملمہ بو منی ماھو
عبدالله میر
بیا منی وابانی کرار پاکیں
پہ تئی گپتاراں زھیر واراں
پہ تئی نیاداں تلوسیت ارواہ
تو منی مھرانی ھما درچک ئِے
دائم ءَ سبز ءُ وش ثمر رنگ ئے
تو منی عشق ءِ ھونکیں ساھِگ
تو منی سارتیں زر گور ءِ کوش ئے
من ھما مھر ءِ بستگیں جمبر
عشق ءِ گوارشت ءُ نرمکیں ترمپاں
مِسک شنزاں چہ بارگیں بیکاں
ناز تئی کبگی ملگاں نرمیں
بِرنگنیں بُروان ءُ کماریں چم
لُنٹ تئی کشمیری آمڈو پن انت
ماں دپ ءَ مُروارد گچین دنتان
تئی شپیں لنکُک چلہ ءَ بار انت
کوپگاں کیچی ٹِک جالار انت
نقش ءَ ماں جیگ بند سرا پاکیں
ارس تئی جاڑیں دیدگاں پِٹّ انت
پہ ملوری ءَ نشتگ ءِ کُلّ ءَ
پُرشتگاں نازانتی دل ءِ واھگ
سُتکّگاں منگیر کہ امیتانی
تو منی زند ءِ راستی ءِ چیدگ
سکّی ءِ وھد ءَ آھینیں پَلّ ئے
من تئی ننگ ءِ بستگیں بادگیر
تو منی دود ءِ مھکمیں اُمیت
نو مہ جیڑ ات پہ لاگریں اُزراں
من ھما اُزر ءِ بستگیں رسماں
داتگیں کولانی پدا کایاں
گوشتگیں لبزانی پشپدا داراں
شَر دل ءَ ملمہ بو منی ماھو
من ھما پیشی واجھیں میر آں